तो यह है मोदी की ब्राह्मणवादी विश्वदृष्टि और वर्णाश्रम धर्म पर उनके विचार। यह उनके द्वारा स्वयं को भाजपा के स्व-घोषित कृष्णावतार के रूप में प्रचारित करने के अनुरूप भी है। कृष्ण ने भगवद्गीता में कहा है कि वे ही वर्णों के निर्माता हैं। जब गुजरात जैसे ‘आदर्श राज्य’ का मुख्यमंत्री इस तरह के विचार रखता हो और इस तरह के विचारों व मूल्यों से अपने राज्य के प्रशासकों को भी लैस करना चाहता हो, तब कहने के लिए क्या बचता है। मानव गरिमा जैसे कुछ एनजीओ का कहना है कि सन् 2013 में अहमदाबाद जैसे बड़े शहर में भी, नगर निगम ने शुष्क शौचालयों से मैला साफ करने के लिए वाल्मीकियों को वेतन पर रखा हुआ है। इनमें से कुछ शुष्क शौचालयों का निर्माण नगर निगम ने ही किया है। शुष्क शौचालयों के निर्माण और हाथ से मैला साफ करवाने पर कानूनी प्रतिबंध है परंतु गुजरात में ये दोनों अबाध रूप से जारी हैं। राष्ट्रीय मानवाधिकार आयोग द्वारा पूछे गए एक प्रश्न के उत्तर में, अलबत्ता गुजरात सरकार ने राज्य में हाथ से मैला साफ करने की प्रथा के अस्तित्व से साफ इंकार किया।